b'\n_START_ARTICLE_\nBerlev\xc3\xa5g\n_START_SECTION_\nSamfunn\n_START_PARAGRAPH_\nDe viktigste n\xc3\xa6ringsveier er fiske, fiskeforedling, handel, samt offentlig og privat service.\n_START_SECTION_\nKommunikasjoner\n_START_PARAGRAPH_\nStedet anl\xc3\xb8pes av Hurtigruten. Berlev\xc3\xa5g lufthavn har daglige avganger til Hammerfest og Troms\xc3\xb8, samt Vads\xc3\xb8 og Kirkenes.\n_START_SECTION_\nKommunev\xc3\xa5pen\n_START_PARAGRAPH_\nKommunev\xc3\xa5penet (ogs\xc3\xa5 kalt landskapsv\xc3\xa5pen) ble godkjent i 1988 og har en deling av gull og bl\xc3\xa5tt ved flammesnitt. Dette skal symbolisere kommunens avhengighet av havet. Selve motivet viser havet og b\xc3\xb8lger mot stranden. De fem b\xc3\xb8lgene skal symbolisere de fem stedene som det til forskjellige tider har hatt faste bosetninger innad i kommunen. Disse stedene er Berlev\xc3\xa5g, Kongsfjord, Gulgo, Kvitnes og Store Molvik.\n_START_SECTION_\nNaturforhold\n_START_PARAGRAPH_\nI kommunen er det to elver som er laksef\xc3\xb8rende. Storelva ligger i Berlev\xc3\xa5g og har hovedsakelig oppgang av sj\xc3\xb8r\xc3\xb8ye. Kongsfjordelva har en 12 km laksef\xc3\xb8rende strekning og har ogs\xc3\xa5 oppgang av sj\xc3\xb8r\xc3\xb8ye. Elva forpaktes av Berlev\xc3\xa5g Jeger og Fiskeforening.\n_START_SECTION_\nHistorie\n_START_PARAGRAPH_\nBerlev\xc3\xa5g ble egen kommune i 1914, da den ble skilt ut fra Tana._NEWLINE_Fra 1913 til 1975 ble det bygget hele fire moloer for \xc3\xa5 beskytte havna mot b\xc3\xb8lgene fra Nordishavet. Etter en storstorm i 1959 som raserte halvparten av Svartoksenmoloen ble det tatt i bruk tetrapoder som ytterdekke p\xc3\xa5 de to ytterste lange moloene._NEWLINE_Under andre verdenskrig ble det anlagt et tysk kystbatteri i Berlev\xc3\xa5g. Batteriet, Heeres K\xc3\xbcsten Batterie Berlevaag 3/480, ble oppsatt med fem 14,5 cm kanoner med skuddvidde 19 000 m, i mai 1942._NEWLINE_Da tyskerne trakk seg tilbake p\xc3\xa5 slutten av andre verdenskrig (fra september 1944 til februar 1945) brukte de den brente jords taktikk og all bebyggelse i Berlev\xc3\xa5g ble brent ned.\n_START_SECTION_\nBerlev\xc3\xa5g kirke\n_START_PARAGRAPH_\nDet f\xc3\xb8rste forsamlingshus i Berlev\xc3\xa5g var et bedehus. 12. september 1868 ble det p\xc3\xa5 Stortingets budsjett for 1869 f\xc3\xb8rt opp en bevilgning p\xc3\xa5 1200 spesidaler til bygging av bedehus i Berlev\xc3\xa5g. 19. september 1877 ble det fattet et enstemmig vedtak i Tana herredstyre om \xc3\xa5 s\xc3\xb8ke om \xc3\xa5 f\xc3\xa5 omdannet Berlev\xc3\xa5g bedehus til Berlev\xc3\xa5g kirke. Det f\xc3\xb8rste initiativet til \xc3\xa5 f\xc3\xa5 kirke i Berlev\xc3\xa5g var kommet fra noen av stedets innbyggere. Sokneprest Solem anbefalte saken. Han kunne opplyse at de 240 faste innbyggerne i Berlev\xc3\xa5g hadde en lang lang og besv\xc3\xa6rlig reise med dampskip til Vard\xc3\xb8 kirke._NEWLINE_Restaureringen av den andre kirken ble p\xc3\xa5begynt i juli 1939 av byggmester I. M. Sandmo. Innvielsen av den nye kirken fant sted 7. april 1940 og ble foretatt av biskop Wollert Krohn Hansen. Med bakgrunn i det som skjedde under andre verdenskrig, ble det 28. mai 1955 gitt l\xc3\xb8yve til bygging av en ny Berlev\xc3\xa5g kirke etter tegninger av arkitekt Hans Magnus. Den nye kirken var kostnadsberegnet til ca. en halv million kroner. Den fikk sin plassering p\xc3\xa5 Granbakken, like ved kirkeg\xc3\xa5rden og p\xc3\xa5 samme sted som det etter krigen ble reist et stolpet\xc3\xa5rn for en midlertidig kirkeklokke._NEWLINE_Sivilforsvaret ble p\xc3\xa5lagt \xc3\xa5 innrede et st\xc3\xb8rre tilfluktsrom i kjelleren. Like f\xc3\xb8r jul i 1960 stod den nye kirken ferdig til vigsling, noe som ble foretatt av biskop Wiig 11. desember samme \xc3\xa5r. Den nye, hvitkalkete kirken var en vanlig langkirke med ca. 300 sitteplasser og et orgelgalleri med plass for sangkoret. T\xc3\xa5rnet med kirkespiret er ca. 10 meter h\xc3\xb8yt, hovedinngangen er i \xc3\xb8stre r\xc3\xb8stvegg som sammen med t\xc3\xa5rnet danner fasaden mot den \xc3\xb8vrige bebyggelsen og havnen.\n_START_SECTION_\nKultur\n_START_PARAGRAPH_\nBerlev\xc3\xa5g ble landskjent da filmen Heftig og begeistret som handler om Berlev\xc3\xa5g mannssangforening, fikk stor suksess i 2001. Berlev\xc3\xa5g er ogs\xc3\xa5 kjent fra Karen Blixens roman Babettes gjestebud.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er en park ved bautaen over falne under krigen.\n_START_SECTION_\nSangkraft Berlev\xc3\xa5g\n_START_PARAGRAPH_\nSangkraft Berlev\xc3\xa5g (Arctic Centre of Music Theatre)(tidl. Sangfest Berlev\xc3\xa5g)  er en stiftelse som har vokst fram de siste par \xc3\xa5rene og har som m\xc3\xa5l \xc3\xa5 sette Berlev\xc3\xa5g p\xc3\xa5 kartet og skape \xc3\xb8kt vokal aktivitet i landsdelen. Etablering av operakor, formidling av konserter og oppl\xc3\xa6ring til sangere og dirigenter er noen av m\xc3\xa5lsettingene._NEWLINE_Stiftelsen har et eget styre, en daglig leder, et kunstnerisk r\xc3\xa5d (for \xc3\xa5 ivareta musikkfaglig kvalitet) og en overordnet styringsgruppe (for \xc3\xa5 sikre at stiftelsen drives i overensstemmelse med etiske prinsipper og stiftelsesloven). De har knyttet til seg lokale, nasjonale og internasjonale krefter, bl.a. Ragnar Rasmussen og Sergej Osadchuk\n_START_SECTION_\nKulturminnel\xc3\xb8ype\n_START_PARAGRAPH_\nTema for kommunens kulturminnel\xc3\xb8ype 2009 var moloutbygginga som foregikk i Berlev\xc3\xa5g i perioden mellom 1913 og 1974. Sommeren 2010 ble det satt opp skilt i terrenget med bilder og fortellinger fra den lange perioden med havneutbygging. Ansvarlig for kulturminnel\xc3\xb8ypa er Berlev\xc3\xa5g Havnemuseum._NEWLINE_I 2010 var temaet hvordan ulike forretningsbygg har forskjellig driftsgrunnlag siden gjenreisningen.'